TYÖ- JA ELINKEINOMINISTERIÖ MUISTIO

Alueet ja kasvupalvelut -osasto 25.4.2024

**Ehdotus valtioneuvoston asetukseksi alueiden kehittämisen ja Euroopan unionin alue- ja rakennepolitiikan toimeenpanosta annetun valtioneuvoston asetuksen (797/2021) 1 §:n muuttamisesta**

**1 Tausta**

Alueiden kehittämisestä ja Euroopan unionin alue- ja rakennepolitiikan toimeenpanosta annetussa laissa (756/2021, jäljempänä *toimeenpanolaki*) säädetään Euroopan unionin alue- ja rakennepolitiikan toimeenpanon tehtävienjaosta ja tehtävien yhteensovittamisesta.

Alue- ja rakennepolitiikan viranomaiset määritellään toimeenpanolain 2 luvussa. Luvun 9 §:ssä määritellään työ- ja elinkeinoministeriön tehtävät. Tehtäviin kuuluu Euroopan unionin alue- ja rakennepolitiikan ohjelman laatiminen, määrärahojen osoittaminen sekä hallintoviranomaisena toimiminen. Näistä tehtävistä on mahdollista antaa tarkempia säännöksiä valtioneuvoston asetuksella (valtioneuvoston asetus alueiden kehittämisestä ja Euroopan unionin alue- ja rakennepolitiikan toimeenpanosta 797/2021, jäljempänä *toimeenpanoasetus*).

Asetuksessa on määritelty hallintoviranomaisen tehtäväksi sellaisia kokonaisuuksia, joiden osalta Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (jäljempänä *yleisasetus*) on mahdollistanut valinnan tehtävien hoidosta joko jäsenvaltiolle tai hallintoviranomaiselle.

Työ- ja elinkeinoministeriö tehostaa toimintaansa ja järjestää sen myötä uudelleen EU:n alue- ja rakennepolitiikan tehtäviä. Hallintoviranomaisen tehtävien osittainen eriyttäminen jäsenvaltion tehtävien hoidosta mahdollistaa tehokkaamman politiikan ja sen toimeenpanon. Samalla varmistetaan myös EU-rahoituksen ja –välineiden maksimaalinen hyödyntäminen kansallisten tavoitteiden saavuttamiseksi. Muutoksen myötä työ- ja elinkeinoministeriön alueet ja kasvupalvelut -osaston uuden organisaation ryhmien välinen työnjako myös tarkentuu.

**2 Ehdotetun asetuksen sisältö**

Asetuksella ehdotetaan muutettavaksi toimeenpanoasetuksen 1 §, jossa määritellään hallintoviranomaisen tehtäviä.

**1 §.** *Euroopan unionin alue- ja rakennepolitiikan ohjelman hallintoviranomaisen tehtävät*

Pykälässä säädetään mitkä tehtävät kuuluvat hallintoviranomaiselle niiden tehtävien lisäksi, jotka on lueteltu yleisasetuksessa hallintoviranomaisen tehtäviin kuuluvaksi. Kansallisessa toimeenpanoasetuksessa määritellyt tehtävät ovat pääasiassa yleisasetuksen mukaan sellaisia, että niitä voi hoitaa joko jäsenvaltio tai hallintoviranomainen.

Ehdotettu muutos on tarpeellinen, jotta yleisasetuksen 72 artiklan mukaisesti hallintoviranomaisen tehtävistä vastaava (jäljempänä hallintoviranomaisen päällikkö) voidaan nimetä sekä työjohdollisesti toimeenpanna tehokkaasti EU:n alue- ja rakennepolitiikan toimia.

Asetuksella ehdotetaan muutettavaksi koko 1 §. Ensimmäisestä momentista poistettaisiin alakohdat 1, 2 ja 4 kokonaan. Näiden lisäksi kohdasta 5 poistettaisiin osa. Nämä tehtävät on yleisasetuksessa määritelty siten, että niiden hoidosta vastaa joko jäsenvaltio tai hallintoviranomainen.

Asetuksella ehdotettaisiin 1 momentin 6 kohtaa muutettavaksi vastaamaan paremmin yleisasetuksen sanamuotoa, jossa viestinnän koordinoiva ja strateginen rooli on jäsenvaltiolla ja hallintoviranomaisen vastuulla on enemmän tiedotusviestimisen vastuu. Viestinnän tehtävien jaosta muilta osin tehdään kirjaukset alueet ja kasvupalvelut -osaston työjärjestykseen.

Asetuksella lisättäisiin 1 §:ään selventävä 2 momentti, jossa todettaisiin, että muut tehtävät, jotka yleisasetuksen nojalla voivat kuulua joko jäsenvaltion tai hallintoviranomaisen tehtäviin, kuuluvat jatkossa jäsenvaltion tehtäviin. Jäsenvaltion tehtävät kuuluvat yksinomaan työ- ja elinkeinoministeriölle ja ministeriön työjärjestyksen mukaan alueet ja kasvupalvelut -osastolle.

Alueet ja kasvupalvelut -osaston sisäisellä työjärjestyksellä on tarkoitus selventää nyt asetuksesta poistettujen tehtävien vastuita muodostuneiden kahden eri ryhmän välillä.

**3 Ehdotuksen vaikutukset**

Asetusmuutoksella on vaikutuksia pääasiassa työ- ja elinkeinoministeriön sisäiseen työnjakoon ohjelmakaudella 2021-2027. Muutoksen on tarkoitus vaikuttaa hallintoviranomaisen tehtäviin selkeyttävästi. Muutoksen myötä ohjelman eri viranomaisten tehtävien arviointi tulee mahdolliseksi.

Hallintoviranomaisen päällikkö on rooli, jonka vastuulla on hallintoviranomaisen tehtävien asianmukainen hoito. Jos hallintoviranomaisen tehtäviä tehdään suuressa määrin usean eri ryhmän johdolla, on vastuun selvittäminen vaikeampaa.

Asetuksen muutoksella ei ratkaista hallintoviranomaisen tehtävien määrittelyä täysin yksiselitteisesti. Asetuksen muutos kuitenkin mahdollistaa aiempaa tarkemman määrittelyn.

Hallintoviranomaisen rooli tulee suoraan yleisasetuksesta. Tehtävä on toimeenpanolaissa säädetty työ- ja elinkeinoministeriölle. Vaihtoehtoinen toteuttamistapa asian ratkaisemiseksi olisi ollut nimetä hallintoviranomaisen päällikkö ylempää ministeriön organisaatiossa. Viime kädessä hallintoviranomaisen päälliköksi olisi voitu nimetä kansliapäällikkö. On kuitenkin tarkoituksenmukaista, että hallintoviranomaisen päällikkönä toimii henkilö, joka tosiasiallisesti johtaa hallintoviranomaisen toimintaa ja toimii hallintoviranomaisen tehtäviä tekevien virkamiesten lähiesihenkilönä.

**4 Valmistelu ja lausuntopalaute**

Asetusehdotus on valmisteltu työ- ja elinkeinoministeriössä.

Asetusehdotuksesta pyydettiin lausunnot välittävinä toimieliminä toimivien ELY-keskusten johtavilta lakimiehiltä. Lisäksi ehdotus oli lausuttavana Lausuntopalvelu.fi:ssä.

**5 Voimaantulo**

Asetus ehdotetaan tulemaan voimaan 1.6.2024.